ولې ولسمشر غني ارګ کې د دوو خبریالانو پوښتنې ځواب نکړې
د جمهوري ریاست مطبوعاتي دفتر د رسنیو د ځینو فعالانو هغه ادعاوې رد کړې چې وايي ولسمشر غني له مطبوعاتو سره ناسم چلند کړی دی.
د یکشنبې په ورځ په ارګ کې په یوې خبرې غونډې کې ولسمشر غني د دوو خبریالانو پوښتنې ځواب نکړې او دلیل دا وویل شول "پوښتنې د کنفرانس د موضوع" په اړه نه وې. د ولسمشر ویاند شاه حسین مرتضوي امریکا غږ اشنا ته وویل چې دوی له وړاندې خبرالانو ته ویلي وو چې کنفرانس یوازې استرالیا، اندونیزیا او سنګاپور ته د ولسمشر غني د سفر په اړه دی او باید پوښتنې هم په همدې اړه وشي. هغه وویل "دا سفر ډېر مهم و او ولسمشر هم غوښتل چې په دغه سفر کې د افغانستان لپاره په لاس ته راوړنو خبرې وکړي، ځکه یې نورې پوښتنې ځواب نکړي". خو، د افغانستان د خبریالانو مرکز په یوې اعلامیې کې د ولسمشر غني دا کار د مطبوعاتو سپکاوی، د اطلاعاتو رسونې د قانون خلاف او د اندېښنې وړ بللی دی. دا مرکز وايي دا ډول کارونه د مطبوعاتو او بیان ازادۍ ته لوی زیان رسولی شي. خو ښاغلی مرتضوي وايي چې په دې مسئلې کې د بیان د ازادۍ او مطبوعاتو د سپکاوي او محدودلو خبره نشته او که داسې وای "بیا ولې خبریالان کنفرانس ته بلل کېدل". هغه وايي چې د ارګ او حکومت ټولې مطبوعاتي ادارې د خبریالانو هر ډول پوښتنو ته ځواب وايي او همکاري ورسره لري. افغانستان په تېرو شاوخوا ۱۵ کلونو کې د نورو پرمختګونو تر څنګ په مطبوعاتي برخه کې هم لوی پرمختګ کړی دی. حکومت په وار وار د مطبوعاتو او بیان ازادي خپله لویه لاس ته راوړنه بولي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.